Herrie oor ‘wysigings’ aan VuurwapenwetArgieffoto: SAPD, Facebook Vuurwapeneienaars is warm onder die kraag nadat ŉ dokument uitgelek het wat glo daarop dui dat die Vuurwapenbeheerwet só gewysig wil word dat selfverdediging nie meer as rede gebruik kan word om ŉ vuurwapen te besit nie. Dit kom nadat Gun Owners South Africa (Gosa) in ŉ verklaring gesê het die wysigingswetsontwerp met betrekking tot vuurwapens is bekendgemaak en die organisasie is “woedend” oor die wysigings wat voorgestel word. Aldus die verklaring sal artikel 13 en 14 van die wet teruggetrek word, wat beteken dat Suid-Afrikaners nie meer ŉ vuurwapen vir selfverdediging sal mag besit nie. Aldus Gosa se verklaring sal die wysigings beteken dat toegewyde sportskuts slegs twee handwapens en ŉ maksimum van agt vuurwapens altesaam mag besit en sal ŉ persoon ŉ mediese sertifikaat vir sy of haar vuurwapenlisensieaansoek benodig. Francois Beukman, voorsitter van die parlementêre portefeuljekomitee oor polisie, het vinnig wal gegooi deur in ŉ verklaring te sê die komitee het geen formele dokumente rakende die Vuurwapenbeheerwet ontvang nie. Beukman het gesê die dokument waarna verwys word, is ŉ ou interne departementele konsepdokument waarin wysigings aan die huidige wetgewing voorgestel word. Hy sê die departementele prosesse is egter steeds aan die gang en die Wysigingswetsontwerp is nog nie aan die parlement voorgelê nie. “Die enigste wysigingswetsontwerp voor hierdie komitee is ŉ private wetsontwerp van mnr. Pieter Groenewald (leier van die VF Plus) waarin sekere tegniese wysigings aan die wet voorgestel word,” het Beukman gesê. Hy het gesê sodra die formele Wysigingswetsontwerp aan die parlement voorgelê is, sal alle partye die geleentheid kry om hul insette te lewer. Groenewald meen ŉ wysiging aan wetgewing dat vuurwapens nie meer vir selfverdediging aangehou mag word nie, sal ŉ teenoorgestelde uitwerking hê en eintlik misdaad bevorder. “Die jongste misdaadsyfers is ŉ bewys dat die polisie misdaad, en veral geweldsmisdaad, nie onder beheer het nie en dus faal in sy grondwetlike plig om die mense en hul besittings in Suid-Afrika te beskerm. Indien die staat jou nie kan beskerm nie, het jy die volste reg om jou en jou gesin met alle moontlike middele te beskerm, waaronder die besit van ŉ vuurwapen ter selfverdediging,” sê hy. “Die regering moet ophou om homself te mislei deur die indruk te probeer wek dat vuurwapens die oorsaak is van die hoë moordsyfer in Suid-Afrika. Dié persepsie word misbruik en as rookskerm gebruik om sy eie onbevoegdheid te verbloem. Die ontwapening van die burgery sal misdadigers bevoordeel en misdaad bevorder wat dramaties sal toeneem.” Hy het gesê die VF Plus sal sodanige Wysigingswetsontwerp op elke moontlike wyse beveg. Ook Dianne Kohler-Barnard, die DA se skaduminister van polisie, het op sosiale media belowe dat sy sodanige wysigings met hand en tand sal beveg. Kohler-Barnard kon nie Donderdag onmiddellik vir kommentaar bereik word nie. Gosa sê sy grootste bekommernis is dat daar inbreuk gemaak word op landsburgers se reg op lewe. “Misdaad neem teen ŉ skrikwekkende koers toe en die misdadigers wat hierdie misdade pleeg raak toenemend gewelddadig. Om die manier om jouself te verdedig weg te neem, sal lei tot ŉ toename in geweldsmisdade teen alle Suid-Afrikaners en dit kan nie toegelaat word nie,” lui die organisasie se verklaring. Op Gosa se Facebook-blad het talle gebruikers uitgevaar oor die moontlikheid dat Suid-Afrikaners nie meer ŉ vuurwapen vir selfverdediging sal mag besit nie. “Ek is ŉ pa en verantwoordelik vir my familie en my huishouding,” skryf een gebruiker. “Om my te vra om my vuurwapens prys te gee sal dieselfde wees as om ŉ regering te vra om sy weermag en polisiediens te sluit.” ŉ Ander gebruiker sê aangesien sy vuurwapens sy persoonlike eiendom is, weier hy om dit bloot aan die regering te oorhandig en dring hy daarop aan dat dit teen ŉ markverwante prys by hom gekoop word. Verskeie mense meen ook só ŉ wysiging sal ŉ oortreding van die Grondwet wees, aangesien dit voorsiening maak vir Suid-Afrikaners om in ŉ veilige omgewing te leef. Gosa het ŉ beroep op vuurwapeneienaars gedoen om aan Beukman te skryf om hul ontevredenheid met die voorgenome wysigings uit te spreek. “Dit is nie nou die tyd om te gaan lê nie. Dit is tyd om op te staan en te baklei vir jou regte, nie terug te sit en dit net te aanvaar nie. Ons doen ŉ beroep op alle vuurwapeneienaars om hulle aan te sluit by hierdie stryd.”